Čaodžou
Čaodžou (kin. 潮州, pinyin: Cháozhōu) – miestas pietryčių Kinijoje, Guangdongo provincijoje, prie Handziango upės žiočių Pietų Kinijos jūroje. Turi prefektūros statusą. Vystoma mašinų gamybos, medienos apdirbimo, popieriaus, maisto pramonė. Amatai. Mieste ir jo apylinkėse kalbama viena iš pietų minų tarmių – teočiu tarme (laikoma viena archajiškiausių kinų tarmių). Yra Budos švyturys, 1170 m. statytas Guangdži tiltas, keletas šventyklų ir rūmų, miesto siena. Čaodžou yra svarbus kultūrinis regiono centras. Miestas išsiskiria savita virtuve, arbatos tradicijomis, opera.